【有片】麥巴比狂野助攻 PSG最快周日封王
2024年04月25日 11:01
東網電視
更多新聞短片
麥巴比狀態大勇。
周四(25日)凌晨法甲,巴黎聖日耳門(PSG)作客4比1大勝羅連安特,只要周日(28日)凌晨贏勒哈弗爾就可以提前封王。基利安麥巴比今場光芒四射,交出2個入波同1次「神級」助攻,今季各項賽事累積43球,係佢職業生涯單季最高入球紀錄。
PSG今仗19分鐘由奧士文尼迪比利開紀錄,3分鐘後麥巴比射成2比0。60分鐘麥巴比左路底線「屈機式」狂野過人,傳中畀龍門口嘅奧士文尼迪比利撞入。羅連安特73分鐘破蛋,但麥巴比喺90分鐘錦上添花,助PSG大勝4比1。由於次席摩納哥1比0贏里爾,領先11分嘅PSG暫時未捧盃,周日凌晨主場對勒哈弗爾有望「衝線」。
麥巴比今季法甲已入26球,成為史上首個喺歐洲5大聯賽連續4季入「25+」入波法國球員,各項賽事43個入球,亦超越20/21球季入42球嘅個人最佳紀錄,為下周歐聯4強作客多蒙特打下強心針。